കെ.എം. റോയ് ഏകാന്തമായ ഔന്നത്യം പുലര്ത്തിയ വ്യക്തി: എം.കെ. സാനു കൊച്ചി: തൊഴിലിലും ജീവിതത്തിലും ഏകാന്തമായ ഔന്നത്യം പുലര്ത്തിയ വ്യക്തിയായിരുന്നു മുതിര്ന്ന മാധ്യമ പ്രവര്ത്തകനായ കെ.എം. റോയിയെന്നു പ്രഫ. എം.കെ. സാനു. മഹാരാജാസ് കോളജിലെ പഠനകാലത്തു വ്യക്തതയോടെ കാര്യങ്ങള് അവതരിപ്പിക്കുന്ന കെ.എം. റോയിയെന്ന പ്രസംഗകനെ താന് ശ്രദ്ധിച്ചിട്ടുണ്ടെന്ന് അദ്ദേഹം ഓര്മ്മിച്ചു. മത്തായി മാഞ്ഞൂരാന്റെ ധീരതയും സ്ഥിരതയും ഏറ്റുവാങ്ങിയ ഉത്തമ ശിഷ്യനായിരുന്നു റോയ് എന്നും സാംസ്കാരിക കൊച്ചി സംഘടിപ്പിച്ച കെ.എം. റോയ്കെ.ആര്. വിശ്വംഭരന് അനുസ്മരണ യോഗത്തില് അദ്ദേഹം പറഞ്ഞു. കെ.ആര്. വിശ്വംഭരന് പാവപ്പെട്ടവരുടെ കലക്ടര് എന്ന നിലയില് സജീവമായി ഇടപെട്ട ലാളിത്യമുള്ള വ്യക്തിയായിരുന്നുവെന്ന് എം.കെ. സാനു ചൂണ്ടിക്കാട്ടി. ഒരേ സമയം നല്ല പത്രലേഖകനായും നല്ല പത്രാധിപരായും തിളങ്ങിയ അപൂര്വ വ്യക്തിത്വമാണ് കെ.എം. റോയിയെന്നു മുതിര്ന്ന മാധ്യമപ്രവര്ത്തകന് തോമസ് ജേക്കബ് അഭിപ്രായപ്പെട്ടു. മേയര് എം. അനില്കുമാര് അധ്യക്ഷത വഹിച്ച ചടങ്ങില് ജോണ് പോള്, ഡോ. കെ.എസ്. രാധാകൃഷ്ണന്, കെ.എല്. മോഹനവര്മ്മ, പ്രഫ.കെ.വി. തോമസ്, ടി.ജെ. വിനോദ് എം.എല്.എ, പി.ടി. തോമസ് എം.എല്.എ, ഡൊമിനിക് പ്രസന്റേഷന്, മുന് ഡെപ്യൂട്ടി മേയര് സാബു ജോര്ജ്, സി.ഐ.സി.സി. ജയചന്ദ്രന് തുടങ്ങിയവര് പ്രസംഗിച്ചു.